recursal/SuperWikiNEXT-32B huggingface dataset:
**மௌனமாக்கப்பட்ட குரல்கள்** (*Silenced Voices - Tales of Sri Lankan Journalists in Exile*) என்பது இலங்கையில் ஊடக அடக்குமுறை பற்றியும், இலங்கையில் தமிழ், சிங்கள ஊடகவியலாளர்களின் நிதர்சன வாழ்வு, நெருக்கடிகள், ஆகியவற்றையும் எடுத்துக்காட்டும் ஆவணப்படம் ஆகும். இதனை நோர்வே நாட்டின் ஆவணப்படத் தயாரிப்பாளர் பியட்டா அர்னெஸ்டாட் ஆங்கிலத்தில் தயாரித்துள்ளார். இது முதன் முதலாக 2012 பெப்ரவரியில் நோர்வே நாட்டில் வெளியிடப்பட்டது.

இலங்கையில் இருந்து தப்பித்து வெளியேறிய இரண்டு சிங்கள ஊடகவியலாளர்களின் கதைகளையும், ஒரு தமிழ் ஊடகவியலாளரின் கதையையும் உள்ளடக்கிய ஆவணப்படமாக இது வெளிவந்திருக்கிறது.

லோகீசன் அப்புத்துரை
-------------------

இலங்கையில் ஆதாரங்கள் மறைக்கப்பட்டுத் தமிழ் மக்கள் மீது இலங்கை அரசு நடத்திய போரை சர்வதேசத்திற்கு வெளிப்படுத்தியவர் தமிழ்நெற் இணையத்தளத்தின் போர்க்காலச் செய்தியாளார் லோகீசன் அப்புத்துரை. போர்க் காலத்தில் அவர் ஆற்றிய பணியையும், போரின் பின்னர் இலங்கையை விட்டு பாதுகாப்பான இடத்திற்கு சென்றடைவதையும் இந்த ஆவணப்படம் விபரிக்கிறது. குறித்த ஆவணத்திரைப்படத்தின் மூலம் இலங்கைத்தீவில் இடம்பெற்ற யுத்தின் முக்கிய சாட்சிகளில் ஒருவரான லோகீசன் அவர்கள் வெளி உலகிற்கு வெளிப்படுத்தப்பட்டிருக்கிறார். அவர் வன்னியிலிருந்து ஆற்றிய பணியின் பயங்கரத்தைச் சுருக்கமாக ஆனால் மிகவும் வலுவாக வெளிப்படுத்துகிறது இந்த ஆவணப்படம்.

பாசன அபயவர்தனா
--------------

போர்க்குற்றக் காணொளியை சேனல் 4 இற்குக் கையளித்து வெளிக்கொணர்ந்தவர் சிங்கள ஊடகவியலாளரான பாசன அபயவர்தனா. செருமனியில் வசித்துவரும் இவர் தராக்கி சிவராம், லசந்த விக்கிரமதுங்க ஆகியோரின் படுகொலையின் பின் இலங்கையை விட்டு வெளியேறி மேற்குலக நாட்டில் தஞ்சமடைந்த இவரின் மனநிலையை இந்த ஆவணப் படம் மூலம் விளக்குகிறார் பியட்டா. தமிழ் மக்கள் மீது சிறிலங்கா அரசு மேற்கொண்ட யுத்தத்தின் மறுபக்கத்தை உலக அரங்கின் கண்களில் முன்னால் எடுத்துரைக்கும் பணிகளில் ஈடுபடும் சிங்கள இனத்தைச் சேர்ந்த ஒருவர்.

சொனாலி விக்கிரமதுங்க
--------------------

தென்னிலங்கையின் பிரபல பத்திரிகை ஆசிரியரும், படுகொலை செய்யப்பட்டவருமான லசந்த விக்கிரமதுங்கவின் மனைவியும், ஊடகவியலாளருமான சொனாலி விக்கிரமதுங்க தனது கணவரின் படுகொலையின் பின் நாட்டை விட்டு வெளியேறி தனது கணவனுக்கு இழைக்கப்பட்ட கொடுமை குறித்து சர்வதேசப் பரப்பில் மனித உரிமை, ஊடக சுதந்திரம் குறித்துச் செயற்படுகிறார். இவரும் இந்த ஆவணப் படத்தின் மூல பாத்திரங்களில் ஒருவராவார்.

மேற்கோள்கள்
-----------

1. ↑  Arnestad’s ‘Silenced Voices’ documentary gains momentum, தமிழ்நெற், செப்ரம்பர் 8, 2012
2. ↑  TamilNet wartime correspondent from Vanni reaches a free country, தமிழ்நெற், 04 நவம்பர் 2010
3. 1 2 3  மௌனமாக்கப்பட்ட குரல்கள் – இலங்கையில் ஊடகவியலாளர் களின் நிதர்சன வாழ்வு- புதிய ஆவண படம்!
[*தொடர்பிழந்த இணைப்பு*], தினக்கதிர், பெப்ரவரி 2, 2012

வெளி இணைப்புகள்
---------------

* Award winning filmmaker presents documentary on exiled Sinhala, Tamil journalists, தமிழ்நெற், 24 சனவரி 2012
**பாவனா யாட்டு** (*Bhawna Jat*) இந்தியாவைச் சேர்ந்த தடகள விளையாட்டு வீராங்கனையாவார். 1996 ஆம் ஆண்டு சனவரி மாதம் 3 ஆம் நாளன்று இவர் பிறந்தார். 20 கிலோமீட்டர் நடைப்போட்டியில் இவர் பங்கேற்று விளையாடுகிறார். 2020 ஆம் ஆண்டு பிப்ரவரி மாதத்தில் நடந்த ஒரு போட்டியில் நிர்ணயிக்கப்பட்ட பந்தய தொலைவை 1 மணிநேரம் 29 நிமிடங்கள் 54 வினாடிகளில் நடந்து பெண்கள் 20 கிலோமீட்டர் ஓட்டப்பந்தயத்தில் இவர் இந்திய தேசிய சாதனையைப் படைத்துள்ளார்.

ஆரம்ப கால வாழ்க்கை
------------------

1996 ஆம் ஆண்டு சனவரி மாதம் 3 ஆம் நாள் ஒரு விவசாய குடும்பத்தில் மூன்று குழந்தைகளில் இளையவராக இவர் பிறந்தார். 13 வயதில் உடற்கல்வி ஆசிரியர் திரு. ஈரா லால் குமாவத் இவரை ஒரு மாவட்ட அளவிலான தடகள போட்டிக்கு அழைத்துச் சென்றபோது, 3000 மீட்டர் ஓட்டப்பந்தயத்தில் மட்டுமே பங்கேற்க இவருக்கு இடம் கிடைத்தது. போட்டியில் பாவனா இரண்டாவது இடத்தைப் பிடித்தார்.  அடுத்தடுத்த ஆண்டுகளில் பழமைவாத கிராமவாசிகளின் பார்வையை தவிர்க்கும் பொருட்டு பாவனா அதிகாலையில் மட்டுமே பயிற்சியில் ஈடுபட்டார்.  குடும்பம் நிதி ரீதியாக பலவீனமாக இருந்ததால் பாவனா கல்லூரிப் படிப்பை விட்டு வெளியேற வேண்டியிருந்தது  ஆரம்ப ஆண்டுகளில் வெறுங்காலுடன் கூட போட்டியிட வேண்டியிருந்தது.

தொழில்
------

2014 மற்றும் 2015 ஆம் ஆண்டுகளுக்கிடையில் பாவனா மண்டல அளவிலான போட்டிகள் மற்றும் தேசிய அளவிலான இளையோர் போட்டிகளில் பங்கேற்று பல பரிசுகளை வாங்கினார். 2016 ஆம் ஆண்டு இந்தியன் இரயில்வே துறையில் இவருக்கு மேற்கு வங்காள மாநிலத்தின் அவுரா நகரில் பயணச்சீட்டு பரிசோதகர் வேலை கிடைத்தது. 

பிப்ரவரி 2020 ஆம் ஆண்டு நடந்த தேசிய திறந்தநிலை வெற்றியாளர் போட்டியில் பாவனா 1:29:54 நேரத்தில் பயணத் தொலைவைக் கடந்து தேசிய சாதனையை முறியடித்து 2020 கோடைகால ஒலிம்பிக்கிற்கு தகுதி பெற்றார். ஒலிம்பில் கலந்து கொள்ள 1:31:00 என்ற நேரம் தகுதி தரமாக இருந்தது. அக்டோபர் மாதம் 2019 ஆம் ஆண்டில் இவரது முந்தைய தனிப்பட்ட சிறந்த சாதனையை விட இது எட்டு நிமிடங்கள் குறைவாகும். இதேபோல பிப்ரவரி 2019 ஆம் ஆண்டு தேசிய திறந்தநிலை வெற்றியாளர் போட்டியில் எடுத்துக் கொண்ட நேரத்தை விட 23 நிமிடங்கள் குறைவானதாகவும் இவரது சாதனை அமைந்துள்ளது.

மேற்கோள்கள்
-----------

1. 1 2  Selvaraj, Jonathan (16 February 2020). "Bhawana Jat's journey from grazing cattle to the Olympics". *ESPN.in*.. பார்த்த நாள்: 26 February 2020.
2. ↑  Basu, Suromitro (19 February 2020). "From practicing at 3am, Bhawna Jat is now living the race walking dream". *Olympic Channel*.. பார்த்த நாள்: 26 February 2020.
3. ↑  Asnani, Rajesh (16 February 2020). "Rajasthan's Bhwana Jat sets new national record in race walking, qualifies for Tokyo Olympics". *The New Indian Express*.. பார்த்த நாள்: 26 February 2020.
4. ↑  "6TH NATIONAL OPEN RACE WALKING CHAMPIONSHIPS 2019" (PDF). Indian Athletics. 26 February 2020 அன்று பார்க்கப்பட்டது.

புற இணைப்புகள்
--------------

* ஐ.ஏ.ஏ.எஃபில் இடம்பெறும் பாவனா யாட்டு-இன் குறிப்புப் பக்கம்
**பூத்வல்** (**Butwal) (நேபாளி: बुटवल)** மேற்கு நேபாளத்தில், மாநில எண் 5ல் உள்ள ரூபந்தேஹி மாவட்டத்தில் அமைந்த பூத்வல் துணை-மாநகராட்சி மன்றத்துடன் கூடிய நகரம் ஆகும்.

வடக்கு தராய் பகுதியில், சிவாலிக் மலையின் அடிவாரத்தில், திலோத்தமை ஆற்றின் கரையில் அமைந்த பூத்வல் நகரம், காட்மாண்டிலிருந்து மேற்கே 265 கிமீ தொலைவிலும், பொக்காராவிற்கு தெற்கே 147 கிமீ தொலைவிலும், ரூபந்தேஹி மாவட்டத் தலைமையிடமான சித்தார்த்த நகரத்திலிருந்து வடக்கே 22 கிமீ தொலைவிலும் உள்ளது.

மக்கள் தொகையியல்
----------------

2011ம் ஆண்டின் மக்கட்தொகை கணக்கெடுப்பின் படி, பூத்வால் நகரத்தின் மொத்த மக்கள் தொகை 1,18,462 ஆகும்.

இந்நகரத்தின் பெரும்பான்மையான மக்கள் இந்துக்கள் ஆவார். பிற மக்கள் பௌத்தர்கள் மற்றும் இசுலாமியர்கள் ஆவார்.

பொருளாதாரம்
-----------

பூதவால் நகரம் பெரும் வணிக மையம் மற்றும் சுற்றுலா மையமாகும். சுற்றுலாத் துறையே இந்நகரின் வருவாய் ஆக்கும். 
இந்திய - நேபாள எல்லைப்பகுதியில் ரூபந்தேஹி மாவட்டம் உள்ளதால், இவ்வழியாக வரும் சுற்றுலா பேரூந்துகள் பூத்வால் நகரத்தின் வழியாக காட்மாண்டு, பொக்காரா, பரத்பூர் போன்ற முக்கிய நகரங்களுக்கு செல்கிறது. 

பூத்வல் நகரத்தின் வழியே செல்லும், நேபாளத்தின் கிழக்கு - மேற்கை இணைக்கும், மகேந்திரா தேசிய நெடுஞ்சாலை

இதனையும் காண்க
--------------

* நேபாள நகரங்கள்
* நேபாளத்தின் மாவட்டங்கள்

மேற்கோள்கள்
-----------

விக்கிமீடியா பொதுவகத்தில்,  
 ***Butwal***   
என்பதின் ஊடகங்கள் உள்ளன. 

1. ↑  "Nepal Census 2011". *Nepal's Village Development Committees*. Digital Himalaya. 12 October 2008 அன்று மூலம் பரணிடப்பட்டது. 6 December 2008 அன்று பார்க்கப்பட்டது.
2. ↑  Butwal, Municipality. "Butwal Nagarpalika". *www.butwalmun.org.np*. 8 June 2015 அன்று மூலம் பரணிடப்பட்டது. 20 October 2014 அன்று பார்க்கப்பட்டது.
அபு டொங்காரிகி உள் நிலப்பகுதியைப் பார்த்தவாறு மோவாய், 1990களில் சிலி தொல்பொருளியளாலரால் மீட்கப்பட்டன
**மோவாய்** (*Moai*) /ˈmoʊ.aɪ/ (About this soundகேட்க), என்பன சிலியின் ஈஸ்டர் தீவுத் பொலினீசியாவில் பாறையில் செதுக்கப்பட்ட 1250க்கும் 1500க்கும் இடைப்பட்ட கால ஒன்றைக் கல் மனித உருவங்கள். கிட்டத்தட்ட அரைவாசி பிரதாக கற்சுரங்க பகுதி ரனோ ரரக்குவில் காணப்பட, நூற்றுக்கணக்கானவை ஈஸ்டர் தீவின் சுற்றளவைச் சுற்றி அகு மேடையில் வைக்கப்பட்டுள்ளன. ஏறக்குறைய எல்லா மோவாய்களும் உடலைவிட ஐந்திற்கு மூன்று என்ற அளவு தலைகளை உடையன. மோவாய்க்கள் தெய்வத்தன்மையுடைய மூதாதையர்களின் முக்கியமான உயிர்வாழும் முகங்களாகும்.

இவற்றின் உருவாக்கமும் 887 சிலைகளை ஓர் இடத்திலிருந்து இன்னுமோர் இடத்திற்கு கொண்டு சென்றதும் குறிப்பிடத்தக்க படைப்பாற்றலும் அருந்திறனுமென கருதப்படுகின்றன. *பரோ* என அழைக்கப்படும் உயரமான மோவாய் கிட்டத்தட்ட 10 மீட்டர்கள் (33 அடி) உயரமும் 82 டன் எடையும் உள்ளது அதிக எடைகூடிய, குள்ளமான *அகு டொங்காரிகி* எனும் இடத்திலுள்ள மோவாய் 86 டன் எடையுள்ளது. முடிவடையாத மோவாய் ஒன்றுள்ளது. அது முடிவுற்றிருந்தால் அது ஏறக்குறைய 21 மீட்டர்கள் (69 அடி) உயரமும் கிட்டத்தட்ட 270 டன் எடையும் உடையதாக இருந்திருக்கும்.

குறிப்புக்கள்
-------------

1. ↑  Steven R Fischer. *The island at the end of the world.* Reaktion Books 2005 ISBN 1-86189-282-9
2. ↑  Easter Island Statue Project
3. ↑  "Easter Island Statue Project". 2009-05-11. 2010-10-16 அன்று பார்க்கப்பட்டது.
4. ↑  Rapa Nui National Park
5. ↑  New Scientist, 29 July, 2006, pp. 30-34

வெளி இணைப்புக்கள்
-----------------

விக்கிமீடியா பொதுவகத்தில்,  
 ***Moai***   
என்பதின் ஊடகங்கள் உள்ளன. 

* Terevaka.net Data Community - Britton Shepardson
* Easter Island Statue project
* PBS NOVA: Secrets of Easter Island
* PBS NOVA: Secrets of Lost Empires: Easter Island
* Czech who made moai statues walk returns to Easter Island
* Many on Easter Island Prefer to Leave Stones Unturned
* Chile Cultural Society - Easter Island Moai
**பூதிமுட்லு** (*Bothimutlu*) என்பது இந்திய ஒன்றியம், தமிழ்நாட்டின், கிருஷ்ணகிரி மாவட்டம், வேப்பனப்பள்ளி ஊராட்சி ஒன்றியத்துக்கு உட்பட்ட ஒரு சிற்றூர் ஆகும். இது சிகரமாகனப்பள்ளி ஊராட்சிக்கு உட்பட்டது.

பெயராய்வு
---------

போசள மன்னன் வீர இராமநாதன் தன் படைகளுக்கு உணவு சமைக்க இந்த இடத்தைப் பயன்படுத்தினான். அதற்காக இந்த இடத்தில் விரகு அடுப்பு பயன்படுத்தப்பட்டது. அச்சாம்பல் இப்பகுதியில் குவியலாக கொட்டபட்டதாக கூறப்படுகிறது. சாம்பல் குவியலாக இப்பகுதியில் இருந்ததால் (பூடுதி+முட்லு = பூதிமுட்லு) இப்பெயர் வந்தது எனப்படுகிறது. 

*பூடுதி* என்ற தெலுங்குச் சொல்லுக்குச் சாம்பல் என்று பொருள். அதேபோல *முட்லு* என்ற தெலுங்கு சொல்லுக்கு குவியல் என்பது பொருளாகும். ஆக சாம்பல் குவியல் என்ற பொருளில் இந்த ஊருக்கு *பூதிமுட்லு* என்ற பெயர் வந்ததாக கோ. சீனிவாசன் கூறுகிறார்.

அமைவிடம்
--------

இந்த ஊரானது மாவட்ட தலைநகரான தருமபுரியிலிருந்து 25 கிலோமீட்டர் தொலைவிலும், வேப்பனபள்ளியில் இருந்து 11 கிலோமீட்டர் தொலைவிலும், மாநிலத் தலைநகரான சென்னையில் இருந்து 259 கிலோமீட்டர் தொலைவிலும் உள்ளது.

மக்கள் வகைபாடு
--------------

2011 மக்கள் தொகை கணக்கெடுப்பின்படி இந்த கிராமத்தில் 377 வீடுகள் உள்ளன. கிராமத்தின் மொத்த மக்கள் தொகையானது 1,604 ஆகும். இதில் பெண்களின் எண்ணிக்கை 782 என்றும், ஆண்களின் எண்ணிக்கை 822 என்றும் உள்ளது. கிராம மக்களில் ஆண்களின் கல்வியறிவு விகிதம் 72.38% என்றும், பெண்களின் கல்வியறிவு விகிதம் 53.20% என்றும் உள்ளது. ஆக கிராமத்தில் கல்வியறிவு பெற்றவர்கள் விகிதம் 63.03% ஆகும். இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.

ஊரில் உள்ள கோயில்கள்
--------------------

* கோதண்டராமர் திருக்கோயில், பூதிமுட்லு

மேற்கோள்
--------

1. ↑   *கோ. சீனிவாசன், கிருஷ்ணகிரி ஊரும் பேரும்*. கிருஷ்ணகிரி மாவட்ட வரலாற்று ஆய்வு மையம், ஒசூர். 2018 திசம்பர். பக். 132.
2. ↑  "Bothimutlu Village". *www.onefivenine.com*. 2023-02-19 அன்று பார்க்கப்பட்டது.
3. ↑  "Budhimutlu Village in Krishnagiri, Tamil Nadu". *villageinfo.in*. 2023-02-19 அன்று பார்க்கப்பட்டது. Text "villageinfo.in "ignored (உதவி)

| * பா
* உ
* தொ
கிருஷ்ணகிரி மாவட்டம் |
| --- |
| மாவட்ட தலைநகரம் | கிருஷ்ணகிரி |  |
| மாநிலம் | தமிழ்நாடு |
| வருவாய்க் கோட்டங்கள் | 
ஓசூர் வருவாய்க் கோட்டம்  •  கிருஷ்ணகிரி வருவாய்க் கோட்டம்
 |
| வட்டங்கள் | 
 கிருஷ்ணகிரி வட்டம்  • 
 ஓசூர் வட்டம் • 
 போச்சம்பள்ளி வட்டம்  • 
 ஊத்தங்கரை வட்டம் • 
 தேன்கனிக்கோட்டை வட்டம் • 
 பர்கூர் வட்டம் • 
 சூளகிரி வட்டம் • 
அஞ்செட்டி வட்டம்
 |
| மாநகராட்சி | 
ஓசூர் மாநகராட்சி
 |
| நகராட்சி | 
கிருட்டிணகிரி
 |
| பேரூராட்சிகள் | 
ஊத்தங்கரை
காவேரிப்பட்டணம் \*
கெலமங்கலம் \*
தேன்கனிக்கோட்டை \*
நாகரசம்பட்டி \*
பர்கூர் \*
 |
| ஊராட்சி ஒன்றியங்கள் | 
கெலமங்கலம் ஒன்றியம் •
தளி ஒன்றியம் •
ஓசூர் ஒன்றியம் •
சூளகிரி ஒன்றியம் •
வேப்பனபள்ளி ஒன்றியம் •
கிருஷ்ணகிரி ஒன்றியம் •
காவேரிப்பட்டணம் ஒன்றியம்  •
மத்தூர் ஒன்றியம் •
பர்கூர் ஒன்றியம் •
ஊத்தங்கரை ஒன்றியம் •
 |
| சுற்றுலாத் தலங்கள் | 
கிருஷ்ணகிரி அணை •
 |
| சட்டமன்றத்தொகுதிகள் | ஊத்தங்கரை \* பர்கூர் \* கிருஷ்ணகிரி \* வேப்பனபள்ளி \* ஒசூர் \* தளி |
| இணையதளம் |  |
**மீதான் மாலை** என்பது 1868 ஆம் ஆண்டில் அரபுத் தமிழில் எழுதி வெளியிடப்பட்ட ஒரு கவிதை நுாலாகும். இதுவே இலங்கையின் தமிழ் அச்சிடல் வரலாற்றில் அச்சிடப்பட்ட முதலாவது நுாலாகும். இதை இலங்கையைச் சோ்ந்த இசுலாமிய அறிஞர் செய்கு முஸ்தபா வலியுல்லா எழுதினார். 19ஆம் நூற்றாண்டில் நிலவிய மார்க்க முரண்பாடுகளைக் கிளத்தெறிவதிலும், உண்மை நெறியை மக்களது உளளங்களில் பரப்புவதிலும் இக்கவிதை நூல் முக்கிய இடம்பெற்றது. அரைகுறை அறிவோடு அறநெறி விளக்கம் கொடுக்க முயன்ற பலரது தவறான கருத்துக்களை இந்நூல் விளக்கி, மக்களுக்கு தெளிவான இசுலாமிய நம்பிக்கைக் கோட்பாடு பற்றி விளக்கம் அளிக்கும் நூலாக அமையப் பெற்றுள்ளது இதன் சிறப்பம்சமாகும்.

நூலமைப்பு
---------

இந்நூல் 149 கவிதைகளை வெண்பா வடிவில் கொண்டது. இசுலாமிய நம்பிக்கைக் கோட்பாட்டை அடிப்படையாகக் கொண்டு இந்நூல் எழுதப்பட்டுள்ளது. இது ஆறு சீர்கலி நெடுளாசிரியர் விருத்தங்கயையும் உள்ளடக்கியதாக அமையப்பெற்றுள்ளது.இந்நுாலுக்கான விளக்கவுைைர செய்கு முஸ்தபா அவர்களின் மகனார் முஹம்மது ஹாஜியார் அவர்களால் எழுதப்பட்டுள்ளது.

மேலும்பார்க்க
-------------

* செய்கு முஸ்தபா
* தமிழ் அச்சிடல் வரலாறு

மேற்கோள்கள்
-----------

1. ↑  எஸ். எச். எம். ஜெமீல். (19947). *சுவடி ஆற்றுப்படை*.கல்முனை: இஸ்லாமிய நூல் வெளியீட்டுப் பணியகம்
Nicholas Culeper என்ற இங்கிலாந்து மூலிகையாளர்.
**மருத்துவ மூலிகைகள்** என்பன நோயை நீக்கிக் கொள்ள மிகப் பழங்காலத்திலிருந்தே உலகம் முழுவதும் பயன்படுத்தப்படும் பொருட்கள் ஆகும். இவை மனிதர்களால் மட்டுமல்லாமல் மிருகங்களாலும் பாவிக்கப்பட்டு வருவது கண்டறியப்பட்டுள்ளது.

பாரம்பரிய இந்திய மருத்துவ முறைகளான சித்த, ஆயுர்வேத முறைகள், சீன மற்றும் திபெத்திய மருத்துவ முறைகளில் மருத்துவ மூலிகைகளுக்கே முதலிடம் கொடுக்கப்பட்டுள்ளன. உலகில் எவ்வாறு உயிரினங்களின் தேவைக்காக உணவு படைக்கப்பட்டதோ, அதே போல அவைகளுக்கு ஏற்படக் கூடிய நோய்களுக்கு மருந்துகளும் படைக்கப்பட்டுள்ளன என்பது எல்லாப் பாரம்பரிய மருத்துவ முறைகளின் அடிப்படைக் கருத்தாகும்.

வயிற்றுக் கழிச்சல், ஒவ்வாமை போன்ற குறைபாடு ஏற்பட்டால், புலி இரையைத் தேடாமல் சில குறிப்பிட்ட தாவரங்களை மட்டும் தேடி உண்டு விட்டு குறை தீரும் வரை உபவாசம் இருப்பதாக அறிந்துள்ளார்கள்.

மூலிகைகளை உபயோகிக்கும் முறைகள்
------------------------------

புதினா
இந்த மூலிகைகளை நேரடியாக உபயோகிக்கும் முன்பாக, சில விபரங்களைப் பற்றி அறிந்து கொள்ள வேண்டும்.

சித்த, ஆயுர்வேத முறைகளில் தாவரங்களில் உள்ள குணாதிசயங்கள் மட்டுமல்லாமல், சில குறிப்பிட்ட கால நேரங்களில் கிரக நிலைக்கேற்ப இந்த தாவரங்களில் பொதிந்து விலகும் 'எல்லைக்கு அப்பாற்பட்ட சக்தி'களும் மிக முக்கிய பண்பாகக் கருதப்படுகிறது. ஆகவே இந்தத் தாவரங்களை மருத்துவத்திற்காக சேகரிக்கும் காலங்களும், சேகரிப்பவரின் உடல் சுத்தம், உள்ளச் சுத்தம், சேகரிக்கும் போதும் மருந்து தயாரிக்கும் போது உச்சரிக்க வேண்டியவை முதலியவற்றை தேர்ந்த வல்லுநரிடமே அறிந்து கொள்ள வேண்டும்.

பல மூலிகைகளில் உள்ள நற்பயன்களைப் பெறும் முன்பு, அதில் உள்ள எதிர்த் தன்மைகளை நீக்க வேண்டும், அப்போது தான் அந்த நற்பயன்களை தேவையான அளவில் நேரடியாக பெற முடியும். உதாரணமாக, மிளகை நாம் சாதாரணமாக உணவில் பயன்படுத்துகிறோம். ஆனால் மருத்துவத்திற்கு பயன்படுத்தும் முன்பு அதில் உள்ள எதிர்த் தன்மைகளை (மருத்துவக் கூற்றுப்படி - நச்சுத் தன்மைகளை) நீக்க மிளகை புளித்த மோரில் 3 மணி நேரம் ஊறவைத்து உலர்த்த வேண்டும்.

மூலிகைகள் சாதாரணமாக பக்க விளைவுகள் இல்லாதவை. மேலும் பல மூலிகைகளை நாம் தினசரி உணவிலும் பயன்படுத்தி வருகிறோம். ஆனால் மருத்துவ முறைகளில் உபயோகிக்கும் போது கடைப்பிடிக்க வேண்டிய பல நுணுக்கங்கள் இருப்பதால், மூலிகைகளின் முழுப்பயனை அடைய தேர்ந்த வல்லுநரின் வழிகாட்டலின் படி நடப்பதே சிறந்தது.

மருத்துவத் தாவரங்கள் பெயர்கள்
-----------------------------

* இங்கு தமிழக மூலிகைகளின் வகைப்பாட்டியல் பெயர் பட்டியலைக் காணலாம்.
* மூலிகை

மேற்கோள்கள்
-----------

1. ↑  Patrick Curry: "Culpeper, Nicholas (1616–1654)", *Oxford Dictionary of National Biography* (Oxford, UK: OUP, 2004)
2. ↑
**திரிட்டியம் நீர்** அல்லது **மீநிறை நீர்** என்பது நீரின் மூலக்கூற்றில் உள்ள ஓவ்வொரு ஐதரசனுக்கு மாற்றீடாகத் திரிட்டியம் என்னும் ஐதரசன் ஓரிடத்தான் உள்ள நீராகும். நீரில் உள்ள எல்லா நீர் மூலக்கூறுகளும் இப்படி மாற்றப்பட வேண்டும் என்பதல்ல, சிலவே அப்படி மாற்றப்பட்டிருக்கும். திரிட்டியம் என்பது இரண்டு நொதுமிகளும் ஒரு நேர்மின்னியும் சேர்ந்து மூன்று அணுக்கருனிகள் அணுக்கருவினுள்ளே கொண்ட ஐதரசன் ஓரிடத்தான். கனநீர் போல் அல்லாமல், இந்த மீநிறை நீர், கதிரியக்கம் கொண்டதாகும். மீநிறை நீர் என்பது **திரிட்டியம் ஆக்சைடு** (T2O அல்லது 3H2O) என்றும் அழைக்கப்படும். இது கதிரியக்கத்தால் சிதைவுறுவதால், அரிக்கும் பண்பு கொண்டது. பெரிதும் "நீர்த்துப்போன" திரிட்டியம் கலந்த நீர் பெரும்பாலும் H2O என்பதோடு சிறிதளவு HTO (3HOH) கொன்டதாக இருக்கும். இயற்கையில் திராட்சைக் கள் முதலியவற்றிலும் நீர்மங்களிலும் மிக மிகச்சிறிதளவு (இம்மியளவு) திரிட்டியம் கலந்திருக்கும் ஆதலால், அதனை அளப்பதன் மூலம் ஒரு பொருள் இருப்பின் காலத்தை அளவிட முடியும்[]

பயன்பாடுகள்
-----------

திரிட்டியம் நீரில் கதிரியக்க ஐதரசன் கலந்திருப்பதால் ஆற்றல் குறைவான பீட்டா துகள்கள் உமிழப்படுகின்றன.இவற்றின் அரையாண்டுக் காலம் 12 ஆண்டுகளாகும். இதனால் உடம்புக்கு அதிகபட்ச பாதிப்பு இல்லையென்றாலும் சுவாசிக்க நேர்ந்தாலோ உடலுக்குள் எப்படியாவது புக நேர்ந்தாலோ கதிரியக்கத்தின் ஆபத்து உண்டு. திரிட்டியம் கலந்த நீரை உடலில் செலுத்தினால், உடலின் எல்லா பாகங்களுக்கும் விரைவாக ஒரே சீராகப் பரவிவிடும் என்பதால், சிறுநீரை அளந்து அதில் உள்ள திரிட்டியம் அளவை அளப்பது மூலம் உடலில் எவ்வளவு (கனவளவு) நீர் உள்ளது என்று அறிய முடியும் (முதலில் கலந்த திரிட்டியத்தின் அளவை அளந்திருக்க வேண்டும்)

* கலந்த திரிட்டியம் அளவு (மில்லிகிராம்) (mg) = திரிட்டியம் கலந்த நீரின் அடத்தி (mg/ml) x உடலின் நீரின் மொத்த கனவளவு (ml)

* உடலின் நீரின் கனவளவு (ml) = [திரிட்டியம் கலந்த நீர் (mg) - வெளிவிடப்பட்ட நீர் (mg)] / திரிட்டியம் கலந்த நீரின் அடர்த்தி (mg/ml)

மேற்கோள்கள்
-----------

1. ↑  Tritium Hazard Report: Pollution and Radiation Risk from Canadian Nuclear Facilities பரணிடப்பட்டது 2010-05-20 at the வந்தவழி இயந்திரம், I. Fairlie, June 2007
2. ↑  Osborne, R.V. (August 2007) Review of the Greenpeace report: "Tritium Hazard Report: Pollution and Radiation Risk from Canadian Nuclear Facilities", nuclearfaq.ca
3. ↑  Fact Sheet on Tritium, Radiation Protection Limits, and Drinking Water Standards, U.S. Nuclear Regulatory Commission
4. ↑  Tritium Facts and Information பரணிடப்பட்டது 2013-05-15 at the வந்தவழி இயந்திரம், Pensilvania Department of Environmental Protection
**பூத்தையல்** என்பது வண்ண நூல்கள், இழைகள் , சரடுகள் மற்றும் தைக்கும் ஊசியுடன் உதவியுடன் ஆடைகளில் போடுவது ஆகும். பல நூற்றாண்டுகளாக இந்த முறையில் தான் பூத்தையல்கள் கையால் போடப்படுகின்றன.

வரலாறு
------

சுமார் கி.மு.30,000ஆண்டுகளுக்கு முன்பாகவே பூத்தையல்கள் நடைமுறையில் இருந்தது. அண்மையில் நடந்த அகழ்வாராய்ச்சியில் அடர்த்தியாக பூத்தையல் போடப் பட்ட ஆடைகள், தொப்பிகள் மற்றும் காலணிகள் புதைபடிமங்களாகக் கிடைத்தன. இவற்றிலிருந்து பூத்தையல் உலகம் தோன்றிய காலங்களில் இருந்தே உள்ளது என அறியலாம்.

பிறப்பிடம்
----------

சைபீரியாவில் கி.மு. 5000 – 6000 இடைபட்ட காலத்தில் உள்ள சில பூத்தையல் செய்யப் பட்ட சிப்பிகள் கண்டுபிடிக்கப் பட்டன. இவைகளில் ஓட்டையிடப் பட்டு அவைகளில் தோலில் சேர்த்து தைக்கப் பட்டு இருக்கும். சீனாவில் பூத்தையல் கி.மு. 3500 வருடத்திற்கு முந்தையது. இங்கு கண்டுபிடிக்கப் பட்ட படங்களில் சித்தரிக்கப் பட்ட ஆடைகளில் பட்டு நூல்கள், முத்து மற்றும் விலையுயர்ந்த கற்களைக் கொண்டு நெய்யப் பட்டுள்ளன. சீனாவில் கண்டு பிடிக்கப் பட்ட பூத்தையல் ‘’’ வாரிங் ஸ்டேட்ஸ்’’’ காலத்தையது.

வளர்ச்சி நிலை
-------------

பூத்தையல் மற்றும் ஊசி கொண்டு செய்யப் கைவேலைகள் எல்லாம் மத்திய கீழை நாடுகளைச் சேர்ந்தது. ஆதி மனிதன் விலங்குகளின் தோல்களைத் தைத்து ஆடைகளாக நெய்யும் போது அவனுக்கு தோன்றிய எண்ணத்தின் வடிவமே பூத்தையல். பழங்காலத்தில் எழுதப்பட்ட வரலாறு, வடிக்கப் பட்ட சிலைகள், வரையப் பட்ட ஓவியங்கள் மற்றும் அலங்கார குவளைகள் அனைத்தும் பூத்தையலைச் சித்தரிக்கின்றன. 
1100களில் மத புத்தகங்களை அலங்கரித்த தையல், 1200 மற்றும் 1300 களில் ஆடைகளில் தைக்கப் பட்டது.கி.பி 1500 களில் ஐரோப்பா முழுவதும் பரவியது. 1700 களில் பாசி, வர்ண் நூலில் செய்யப்பட்ட பூத்தையலும் உலகமெங்கும் பிரபலமானது. 
மத நூல்கள் மற்றும் வீட்டு உபயோகச் சாமான்கள் தவிர அவர்களிடம் உள்ள பூத்தையல் ஆடைகளும் மக்களின் தரத்தை கூறுவதாக இருந்தது. சந்ததி சந்ததியாக இந்த கலைகள் ஒருவரிடம் இருந்து மற்றொருவருக்கு வந்தது. பத்தொன்பாவது நூற்றாண்டுகளில் இயந்திரங்கள் மூலம் உருவாக்கப் படும் தையல் புகழ்ச்சி அடைந்து. இத்தையல் அதற்கு உபயோகப் படும் துணி மற்றும் நூல்கள் இடத்திற்கு இடம் மாறு படும். பல வகையான பூத்தையல்கள் உண்டு.
ஓர்ச்சாவில் உள்ள ஹர்துலின் நினைவுச்சின்னம்
**தின்மன் ஹர்துல் சிங்** அல்லது **லாலா ஹர்தூல்** என்பது இந்தியாவில் உள்ள பண்டேல்கண்ட் இனத்தவரின் இந்து நாட்டுப்புற தெய்வம் ஆகும். அவர் ஓர்ச்சாவின் இளவரசர் மற்றும் மகாராஜா வீர் சிங் தியோவின் மகன் மற்றும் ஜுஜார் சிங்கின் சகோதரர் ஆவார். அவர் 1664 இல் பிறந்தார் மற்றும் 1688 இல் தனது 24 வயதில் இறந்தார். பண்டேல்கண்டில் உள்ள ஹர்துல் கோயில் யாத்ரீகர்கள் மற்றும் சுற்றுலா பயணிகளுக்கான மையமாக விளங்குகிறது, மேலும் உள்ளூர் நம்பிக்கைகளின்படி அவர் இன்னும் உயிருடன் இருக்கிறார் என்றாலும் தெய்வமாக வணங்கப்படுகிறார்.

அவர் சில கருதுகோள்களின் படி மஹோபாவின் அல்ஹா மற்றும் உடலின் மருமகனாகக் கருதப்படுகிறார் (பார்க்க அல்ஹாகண்ட் ), இருப்பினும் அல்ஹா மற்றும் ஊடல் ஆகியோர் சண்டேலா ஆட்சியின் போது பனாபர்களாக இருந்தனர், அங்கு லாலா ஹர்துல் ஒரு பண்டேலாவாக இருந்தார். எனவே வரலாற்றின்படி அவ்வாறு இருக்க வாய்ப்புகளில்லை.

நாட்டுப்புறவியல்
----------------

இளவரசர் ஹர்தூலின் மூத்த சகோதரர் ஜுஜார் சிங், மற்றும் ஹர்தூலின் மனைவிக்கும் இடையிலான திருமணத்திற்கு புறம்பான உறவை பற்றி அறிந்து அதை எச்சரித்ததால், ஹர்தூலுக்கு விஷத்தை கொடுத்து சாகடிக்க அவரது மனைவிக்கு உத்தரவிட்டதாகவும், பின்னர் அவர்களது சகோதரி ஜுஜாரிடம் தனது மகளின் திருமணத்திற்கு உதவுமாறு கேட்டபோது, இறந்து போன உன் சகோதரனான ஹர்தூலிடம் போய் உதவி கேட்டு திருமணத்தை நடத்தி கொடுக்க சொல்லி கேலி செய்ததாகவும், ஆனால் உண்மையாகவே திருமணத்தன்று ஹர்தூல் நேரில் வந்து மணமக்களை ஆசிர்வதித்ததாகவும்  உள்ளூர் புராணக்கதை கூறுகிறது. 

அந்த கதையின் படியே ஹர்துல் அவர் அழைக்கப்பட்ட எந்தவொரு திருமணங்களில் கலந்துகொள்வார் என்றும், அவருடைய ஆசீர்வாதத்தைப் பெறுவதற்காக மக்கள் அவருடைய பெயருக்கும் ஒரு திருமண அட்டையை விட்டுச் செல்வதாகவும் உள்ளூர் மக்களால் இன்னும் நம்பப்படுகிறது.

மற்ற கலை வடிவங்களில்
--------------------

லாலா ஹர்துலின் புராணக்கதை உள்நாட்டில் எங்கும் பிரபலமானது மேலும் புந்தேல்கண்டில் தெரு நாடகமாக நிகழ்த்தப்பட்டு வருகிறது. 

**சுந்தரி ஒதாசி மஹ்ரோ பிர்** (லாலா ஹர்தூல்) என்றும்  2012 ம் ஆண்டில் வெளியிடப்பட்ட  இந்திய வரலாற்று நாடகத் திரைப்படமாகும், இது இவரின் நாட்டுப்புறக் கதைகளை அடிப்படையாகக் கொண்டே இயக்கப்பட்டது, இது நிஷாந்த் பரத்வாஜ் இயக்கியது மற்றும் கேர் சாங்க்ரி தயாரித்தது.  இதில் சச்சேந்திர சௌபே ஹர்தௌலாகவும், திவ்யங்கா திரிபாதி பத்மாவதியாகவும் (ஜூஜார் சிங்கின் ராணி மற்றும் மனைவி) மற்றும் தேவேந்திர பகத் ராஜா ஜுஜார் சிங்காகவும் நடித்துள்ளனர்.

மேலும் பார்க்கவும்
------------------

* ஜஹாங்கீர் மஹால்
* சதுர்புஜ் கோவில்
* ராமராஜா கோவில்
* பிரவின் ராய் மஹால்
* கேசவதாஸ்
* அனார்கலி
* ஜான்சி ராணி

மேற்கோள்கள்
-----------

1. 1 2  Sharma, Rita; Sharma, Vijai (2006). *Forts of Bundelkhand*. பன்னாட்டுத் தரப்புத்தக எண்:9788129107213.
2. ↑  Sharath, Lakshmi. "The dead prince who is still alive".
3. 1 2  "Lala Hardaul". Cair Saangri. Jul 19, 2012. 24 June 2021 அன்று மூலம் பரணிடப்பட்டது.
**தவசிமடை பாளையம்** திண்டுக்கல் பகுதியில் சிறுமலைக்கு மேற்கில் உள்ள பகுதி. தவசி மேடு, தவசிமடு என்றும் அழைக்கப்படுகிறது. நாயக்கர் ஆட்சிக்காலத்தில் பாளையமாக இது இருந்துவந்துள்ளது .

பெயர்க்காரணம்
-------------

துவக்கத்தில் இசுலாமிய மன்னன் ஒருவனுக்கு பெண் கொடுக்க மறுத்து அதனால் மதுரைக்கு வடமேற்கில் உள்ள சிறுமலைக்கு தங்கள் இனத்தாரோடு கம்பளத்து நாயக்கர்கள் வந்து தங்கள் தெய்வங்களை வணங்கி மகாதவசு செய்தனர் என்பதால் இப்பகுதி தவசிகள் மடு என்பது தவசிமடை என்று ஆனது.

வரலாறு
------

நாகம்ம நாயக்கர் தமிழகthதிற்கு படைகொண்டு வருகையில் உடல் நலம் சரியில்லாத நிலையில் இப்பகுதியில் இருந்த கொத்தாள நாயக்கர் தனது மந்திரத்தில் குணப்படுத்தினார். இதனால் மனம் மகிழ்ந்த நாகம்ம நாயக்கர் அவரும் அவர் சமுதாயமும் தவசு செய்து கொண்டிருந்த இடத்தில் காடுகளை அழித்து கிராமங்களை உருவாக்கி தவசிமடு என்ற பாளையத்தை உருவாக்கி அதனை இவர்களை ஆளச் செய்துள்ளார். இவர்கள் நாகம்ம நாயக்கருக்கு நெருக்கம் ஆனவர்கள் மேலும் இவர்களுக்கு பல வெகுமதிகளையும் அவர் தந்துள்ளார். விருப்பாச்சி கோபால நாயக்கர் ஆங்கிலேயரை எதிர்த்து பாளையக்காரர்களைக் கொண்டு அமைத்த படையில் தவசுமடையும் பங்குகொண்டு பெரும் வீரர்களை இழந்தது. மூக்கறுப்பு போரிலும் இவர்கள் பங்கு கொண்டு இருந்தனர் .

மேற்கோள்கள்
-----------

<references>

* திண்டுக்கல் மாவட்ட தொல்லியல் கையேடு - முனைவர் சீதாராம் குருமூர்த்தி
**மருத்துவ தொற்றுநோயியல்** (*Clinical epidemiology*) என்பது தொற்றுநோயியலின் ஓரு துணை பிரிவு ஆகும். குறிப்பாக தொற்றுநோய்கள் தொடர்புடைய பிரச்சினைகளில் இப்பிரிவு கவனம் செலுத்துகிறது. 1938ஆம் ஆண்டு அமெரிக்க மருத்துவ ஆய்வுக்கான சங்கத்தில் உரையாற்றியபோது இயீன் பால் அவர்களால் முதன்முதலில் மருத்துவ தொற்றுநோயியல் என்ற சொற்பிரயோகம் அறிமுகப்படுத்தப்பட்டது.  சில நேரங்களில் இது "மருத்துவத்தின் அடிப்படை அறிவியல்" என்றும் குறிப்பிடப்படுகிறது.

வரையறை
------

1938 ஆம் ஆண்டில் "மருத்துவ தொற்றுநோயியல்" என்ற வார்த்தையை உருவாக்கியபோது, அவர் இதை "தொற்றுநோய் நிபுணர்களால் மக்கள்தொகையில் நோயைப் படிக்கப் பயன்படுத்தப்படும் அளவு கோட்பாடுகளுக்கும் ,தனிப்பட்ட நபர்களின் நோயில் முடிவெடுக்கும் மருத்துவத்தின் தினசரி நடவடிக்கைகளுக்கும் இடையிலான திருமணம்" என்று வரையறுத்தார்.  இசுடீபன்சன் & பாபிக்கரின் (2000) கருத்தின்படி "மருத்துவ தொற்றுநோயியல் என்பது நோய் பரவல் மற்றும் நிர்ணயம் பற்றிய ஆய்வு மற்றும் கட்டுப்பாடு என வரையறுக்கப்படுகிறது."  வால்டர் ஓ. இசுபிட்சர் என்பவர் வரையறைகளில் எவையெவை தெளிவாக வரையறுக்கப்படவில்லை என்பவற்றை எடுத்துரைத்துள்ளார். மருத்துவ தொற்றுநோயியல் என்ற சொல்லாடலில் விமர்சனங்கள் இருந்தபோதிலும், தொற்றுநோயியல் பற்றிய ஒரு குறிப்பிட்ட துணைப்பிரிவை வரையறுக்க இது ஒரு பயனுள்ள வழியாகும் என்று அவர் உணர்ந்தார்.  இதற்கு நேர்மாறாக, இயான் எம். லாசுட் இந்த வார்த்தை ஒரு சொல்முரண் என்றும், பல்வேறு மருத்துவப் பள்ளிகளில் இது பிரபலமடைந்து வருவது ஒரு தீவிர பிரச்சனை என்றும் கூறுகிறார்.

மேற்கோள்கள்
-----------

1. ↑  John R. Paul (1938-09-01). "PRESIDENT'S ADDRESS CLINICAL EPIDEMIOLOGY" (in en). *The Journal of Clinical Investigation* **17** (5): 539–541. doi:10.1172/JCI100978. பன்னாட்டுத் தர தொடர் எண்:0021-9738. பப்மெட்:16694597.
2. ↑  Sackett, David L. (December 2002). "Clinical epidemiology". *Journal of Clinical Epidemiology* **55** (12): 1161–1166. doi:10.1016/S0895-4356(02)00521-8. .
3. ↑  Dieckmann, K.-P.; Pichlmeier, U. (2004-04-01). "Clinical epidemiology of testicular germ cell tumors" (in en). *World Journal of Urology* **22** (1): 2–14. doi:10.1007/s00345-004-0398-8. பன்னாட்டுத் தர தொடர் எண்:1433-8726. பப்மெட்:15034740.
4. 1 2  John M. Last (1988). "What Is "Clinical Epidemiology?"". *Journal of Public Health Policy* **9** (2): 159–163. doi:10.2307/3343001. பன்னாட்டுத் தர தொடர் எண்:0197-5897.
5. ↑  Stephenson, J M; Babiker, A (1 August 2000). "Overview of study design in clinical epidemiology". *Sexually Transmitted Infections* **76** (4): 244–247. doi:10.1136/sti.76.4.244. பப்மெட்:11026877.
6. ↑  Walter O. Spitzer (1986-01-01). "Clinical epidemiology". *Journal of Chronic Diseases* **39** (6): 411–415. doi:10.1016/0021-9681(86)90107-4. பன்னாட்டுத் தர தொடர் எண்:0021-9681.
**பாவந்தீப் சிங்** *(Pavandeep Singh)* என்பவர் மலேசிய நாட்டைச் சேர்ந்த ஒரு துடுப்பாட்டக்காரர் ஆவார் .இவர் 1998 ஆம் ஆண்டு சனவரி மாதம் 17 ஆம் நாள் பிறந்தார். இவர் ஐசிசி உலக கிரிக்கெட் லீக் பிரிவுப் போட்டி மூன்றில் விளையாடினார். 2018 ஆம் ஆண்டு ஏப்ரல் மாதத்தில் இவர் ஐசிசி உலக கிரிக்கெட் லீக் பிரிவுப் போட்டி நான்கில் விளையாடிய மலேசிய அணியில் சேர்த்துக் கொள்ளப்பட்டார். இந்த விளையாட்டுப் போட்டியில் ஐந்து போட்டிகளில் ஒன்பது ஆட்டக்காரர்களை ஆட்டமிழக்கச் செய்து மலேசியா அணிக்காக முன்னணி விக்கெட் வீழ்த்தியவர் என்ற பெருமையைப் பெற்றார் .

2018 ஆம் ஆண்டு ஆகத்து மாதம், 2018 ஆம் ஆண்டிற்கான ஆசியா கோப்பை தகுதிப் போட்டியில் மலேசிய அணியில் பாவந்தீப் சிங் இடம்பிடித்தார். 2018-19 ஆம் ஆண்டுக்கான ஐசிசி உலக 20-20 போட்டியின் ஆசியா தகுதிப் போட்டிக்கான கிழக்கு துணை மண்டலக் குழுப் போட்டிகளில் விளையாடிய மலேசியா அணியிலும் இவர் இடம்பிடித்திருந்தார். 2018 அக்டோபர் 9 அன்று மியான்மருக்கு எதிராக நடைபெற்ற போட்டியில் ஒரே ஓட்டத்தை மட்டும் விட்டுக்கொடுத்து 5 ஆட்டக்காரர்களின் விக்கெட்டை வீழ்த்தி சாதனை புரிந்தார். 
மழையால் பாதிக்கப்பட்ட இப்போட்டியில் மியான்மர் 10.1 ஓவரில் 9/8 என்ற ஓட்டக் கணக்குடன் விளையாடிக் கொண்டிருந்தது

மேற்கோள்கள்
-----------

1. ↑  "Pavandeep Singh". *ESPN Cricinfo*. 24 October 2014 அன்று பார்க்கப்பட்டது.
2. ↑  "Six teams travel to Malaysia on road to ICC Cricket World Cup 2023". *International Cricket Council*. 28 April 2018. 28 April 2018 அன்று பார்க்கப்பட்டது.
3. ↑  "ICC World Cricket League Division Four, 2018, Malaysia: Batting and bowling averages". *ESPN Cricinfo*. 6 May 2018 அன்று பார்க்கப்பட்டது.
4. ↑  "Malaysia Team". *Asian Cricket Council*. 23 August 2018 அன்று பார்க்கப்பட்டது.
5. ↑  "Malaysia put seasoned players forward for ACC Asia Cup Qualifiers 2018". *Cricket Malaysia*. 23 August 2018 அன்று பார்க்கப்பட்டது.
6. ↑  "Exciting battle on the cards in the ICC World T20 Asia Qualifier B in Malaysia". *International Cricket Council*. 2 October 2018 அன்று பார்க்கப்பட்டது.
7. ↑  "Myanmar 9 for 8, Pavandeep Singh 5 for 1". *ESPN Cricinfo*. 9 October 2018 அன்று பார்க்கப்பட்டது.

புற இணைப்பு
-----------

* கிரிக்கின்ஃபோவில் இருந்து விளையாட்டுவீரர் விபரக்குறிப்பு: பாவந்தீப் சிங்.
**ஆண் மார்பு வீக்கம்** *(Gynecomastia)* என்பது ஆண்களில் இயல்புக்கு மாறாக முலைகள் பெரிதாக வளர்ச்சி அடைவதாகும். இது சாதாரணமாக குழந்தைகள், பருவ வயதடைந்தோர், முதியோர் ஆகியோரில் இயல்பாகக் காணப்படும். பருவ வயது வந்த பையன்களுக்கு இது மன உளைச்சலைத் தரக் கூடியது. பெரும்பாலான பையன்களில் இந்நிலை ஓரிரு வருடங்களுக்குள் சரியாகி விடும். ஆண்முலை வீக்கத்தின் காரணம் துல்லியமாகத் தெரியவில்லை. பால் ஹார்மோன்களின் சமநிலையின்மை காரணமாக இருக்கலாம் என்று பொதுவாக நம்பப்படுகிறது. மருந்துகள், உடல் நோய்கள் போன்றவை இச்சமநிலையை உண்டாக்குகின்றன.

காரணங்கள்
---------

### மருந்துகள்

அக்காலத்தில் வயிற்றுப்புண்ணுக்குத் தரப்பட்ட சிமெட்டிடின் (தற்போதைய ரானிட்டிடின் மருந்தின் முன்னோடி) ஆண்முலை வீக்கத்தையும் ஆண்மையிழப்பையும் உண்டாக்கக் கூடியது. டிஜாக்சின், (இதயச் செயலிழப்பிற்குத் தரப்படும் மருந்து) கஞ்சா, மார்ஃபின், ஸ்பைரனோலாக்டோன், வின்கிறிஸ்டின் போன்ற மருந்துகளும் ஆண்முலை வீக்கத்தை உண்டாக்குபவை.

### கல்லீரல் நோய்கள்

கல்லீரலில் தான் ஈஸ்ட்ரோஜனின் (estrogen) சிதைமாற்றம் நடைபெறும். எனவே கல்லீரல் செயலிழப்பு நேரும் போது ஈஸ்ட்ரோஜன் மிகுந்து ஆண் முலை வீக்கம் ஏற்படுகிறது.

### இயக்குநீர் சமநிலையின்மை நிலைகள்

அட்ரினல் கட்டி

அக்ரோமெகலி

புரோலாக்டினோமா

குஷிங்க் நோய்

### தொழு நோய்

தொழு நோயில் இரண்டு விரைகளும் அழிந்து விடுவதால் இயல்பான டெஸ்டோஸ்டீரோன் சுரப்பு இல்லாமல் போய் ஈஸ்ட்ரோஜன் மிகுந்து ஆண் முலை வீக்கம் ஏற்படும்

மருத்துவம்
----------

மேலே கூறியது போல பெரும்பாலான வளர் இளம் பருவ ஆடவருக்கு சில வருடங்களில் இந்‌நிலை சரியாகி விடும். ஆனால் இது உள்ளே மறைந்திருக்கும் கொடிய வியாதியின் ஒரே அறிகுறியாக இருக்கவும் வாய்ப்புண்டு.
வெப்ஸ்டர் அறுவைசிகிச்சை எனும் அறுவை சிகிச்சை அழகியல் காரணங்கள் பொருட்டு இந்நோய் நிலைக்காகச் செய்யப்படுகிறது.
**தேசிய நீதிபதிகள் நியமன ஆணையச் சட்ட வரைவு, 2014** (*National Judicial Appointments Commission Bill, 2014*) இந்தியாவில் உயர்நிலை நீதிபதிகளை நியமிக்கவும் பதவி உயர்வு மற்றும் இடம் மாற்றம் செய்யவும் உருவாக்கப்படவுள்ள தேசிய நீதிபதிகள் நியமன ஆணையத்தின் செய்முறைகளை வரையறுக்கும் சட்ட வரைவு ஆகும். இந்தச் சட்ட வரைவு ஆகத்து 13, 2014 அன்று எதிர்ப்பு ஏதும் பதிவாகாமல் ,367 பேர் ஆதரவுடன் மக்களவையாலும் ஆகத்து 14, 2014 அன்று மாநிலங்களவையாலும் நிறைவேற்றப்பட்டது. இத்தகைய நீதிபதிகள் நியமன முறைமையை உருவாக்கும் அதிகாரத்தை இந்திய அரசியலமைப்பு வழங்கும் வகையில் 99ஆவது அரசமைப்பு திருத்த சட்டவரைவும் இதே நாட்களில் நிறைவேற்றப்பட்டன. இந்தச் சட்டவரைவு மூலம் இதுகாறும் நடைமுறையில் உள்ள *நீதிபதிகள் தேர்வுக் குழுவிற்கு* (collegium) மாற்றாக தேசிய நீதிபதிகள் நியமன ஆணையம் உருவாக்கப்படுகிறது. இந்த சட்ட வரைவுகளில் ஆணையத்தின் உறுப்பினர்களின் தகுதிகள், எண்ணிக்கை போன்ற விவரங்களும் ஆணையத்தின் செய்முறைகள், அதிகாரங்களும் வரையறுக்கப்பட்டுள்ளன..

நீதிபதிகள் நியமன ஆணைய மசோதாவுக்கு குடியரசுத் தலைவர் பிரணாப் முகர்ஜி ஒப்புதல் அளித்துள்ளார். உச்சநீதிமன்றம், மற்றும் உயர் நீதிமன்றங்களின் நீதிபதிகளை தேர்வு செய்ய அமைக்கப்படும் ஆணயத்திற்கு, உச்சநீதிமன்ற தலைமை நீதிபதி தலைவராக இருப்பார். 6 பேர் கொண்ட இந்த ஆணையத்தில், இந்திய அரசின் சட்ட அமைச்சர், உச்சநீதிமன்ற நீதிபதிகள் இருவர், சட்ட நிபுணர்கள் இருவர் இடம் பெறுவர்..

தீர்ப்பு
--------

நீதிபதிகள் நியமன ஆணையம் அரசியல் அமைப்புச் சாசனத்திற்கு எதிரானது என உச்ச நீதிமன்றத்தின் அரசியல் சாசன அமர்வு, 16 அக்டோபர் 2015 அன்று தீர்ப்பு வழங்கியது.

விமர்சனங்கள்
------------

உச்ச நீதிமன்றத்தின் இத்தீர்ப்பு நாடாளுமன்ற இறையாண்மைக்கு பின்னடைவை ஏற்படுத்தியுள்ளது என இந்திய அரசின் அமைச்சர் இரவி சங்கர் பிரசாத் கருத்து தெரிவித்துள்ளார்.

மேற்சான்றுகள்
-------------

1. ↑  "National Judicial Appointments Commission Bill, 2014" (PDF). 2014-08-17 அன்று மூலம் (PDF) பரணிடப்பட்டது. 15 ஆகத்து 2014 அன்று பார்க்கப்பட்டது.
2. ↑  "National Judicial Appointments Commission Bill, 2014". *PRS Legislative Research*. 15 ஆகத்து 2014 அன்று பார்க்கப்பட்டது.
3. ↑  "நீதிபதிகள் நியமன ஆணைய மசோதா நிறைவேற்றம் ::". தீக்கதிர் தமிழ் நாளிதழ். 14 ஆகத்து 2014. p. 1. 2016-03-06 அன்று மூலம் பரணிடப்பட்டது. 21 ஆகத்து 2014 அன்று பார்க்கப்பட்டது.
4. ↑  "நீதிபதிகளை நியமிக்கப் புதிய முறை: மக்களவையில் ஒருமனதாக மசோதா நிறைவேறியது". தினமணி. 14 ஆகத்து 2014. 16 ஆகத்து 2014 அன்று பார்க்கப்பட்டது.
5. ↑  "The Constitutions (One hundred and twenty-first) Amendment) Bill, 2014" (PDF). Govt, of India. 2014-08-19 அன்று மூலம் (PDF) பரணிடப்பட்டது. 15 ஆகத்து 2014 அன்று பார்க்கப்பட்டது.
6. ↑  இதழ் ஆசிரியர் (15 ஆகத்து 2014). "நீதிபதிகள் நியமன ஆணையம் - I". தினமணி. 16 ஆகத்து 2014 அன்று பார்க்கப்பட்டது.
7. ↑  இந்தியாவில் உயர்நீதிமன்றம், உச்சநீதிமன்றம் ஆகியவற்றுக்கான நீதிபதிகளை நியமிக்க புதிய சட்டம் ஒன்று கொண்டுவரப்பட்டுள்ளது.
8. ↑  புதிய நீதிபதிகள் நியமனச் சட்டம் ஏன்?
9. ↑  இந்திய தேசிய நீதிபதிகள் நியமன ஆணையம் சட்டவிரோதமானது: உச்சநீதிமன்றம்
10. ↑  'தேசிய நீதிபதிகள் நியமன ஆணையம்' அரசியல் சாசனத்துக்கு எதிரானது: உச்ச நீதிமன்றம் தீர்ப்பு
11. ↑   பார்லிமென்ட் இறையாண்மைக்கு பாதிப்பு: மத்திய அரசு]

வெளி இணைப்புகள்
---------------

* நீதிபதிகள் நியமன ஆணையம் - I
* நீதிபதிகள் நியமன ஆணையம் – II
* நீதிபதிகள் நியமன ஆணையம் – III
* நீதிபதிகள் நியமன ஆணையம் - IV
பித்தளையால் செய்யப்பட்ட ஒரு வெற்றிலைத் தட்டம்
**வெற்றிலைத் தட்டம்** அல்லது **வெற்றிலைத் தட்டு** என்பது பித்தளை உலோகத்தினாலான பாதமும் ஒரு சாண் வரை உயரும் தண்டும் மேற்புறம் அகன்று விரிந்த வளைவான மேற்புறமும் கொண்ட பித்தளைப் பாத்திரம் ஆகும். இந்தியா, இலங்கை உட்பட தென்கிழக்காசிய நாடுகளில் வெற்றிலையும் வெற்றிலைத்தட்டமமும் பெரிதும் பயன்படுத்தப்படுகின்றன. தமிழர் விருந்தோம்பலிலும், வாழ்வோட்ட சடங்குகளிலும் இவை சிறப்பான ஒர் இடத்தைப் பெறுகின்றன. தென் இந்தியாவில் **வெற்றிலைக் காளாஞ்சி** எனவும் இலங்கையின் வடபுறத்தில் **கால் தட்டம்** என்றும் இது அழைக்கப்படுகிறது.

பயன்பாடு
--------

தமிழரது மரபு வழிப்பட்ட வாழ்க்கை நெறியில் வெற்றிலைக்கும் வெற்றிலைத் தட்டத்துக்கும் தனியான ஓரிடம் உண்டு. விருந்தாளிகள் வீட்டுக்கு வருகின்ற போது முதலில் வெற்றிலை கொடுத்து அவர்களை உபசரிக்கும் மரபு அண்மைக்காலம் வரை வழக்கில் இருந்தது. அதனால் வெற்றிலையை வைத்திருக்கும் தட்டமும் தனக்கென தனித்துவமான வடிவத்தையும் இடத்தையும் மக்கள் மத்தியில் பெற்றிருந்தது.

திருமணத்துக்கு வந்த விருந்தாளிகளுக்கு மணமக்களின் சார்பாக அவர்களுடய நன்றியையும் மகிழ்ச்சியையும் தெரிவிக்கும் முகமாக மணமக்களின் பெயர் அச்சடிக்கப்பட்ட காகிதப் பைகளில் வெற்றிலை, பாக்கு என்பன பலகாரங்களோடு கொடுத்து விடுவது மரபார்ந்த வழக்கமாக இருந்த அதே காலத்தில் திருமணக் கொண்டாட்டங்களின் போதும் மற்றும் சுக, துக்க நிகழ்வுகளின் போதும் வெற்றிலையினதும் வெற்றிலைத்தட்டத்தினதும் பயன்பாடு வெகுவாக வேண்டப்பட்டிருந்தது.

மங்கைப்பருவம் எய்திய கன்னிப் பெண்ணின் பூப்பு நீராட்டு விழாவின் போதும், மணமகனுடய, மணமகளுடய பால் அறுகு வைத்து குளிப்பாட்டும் சம்பிருதாயப் பொழுதுகளின் போதும், பால் அறுகு என்பவற்றை ஏந்தியவாறு இப்பித்தளைத் தட்டம் கன கம்பீரமாக: முக்கியமான பார்வைக்குரிய பொருளாக மண்டபத்தில் வீற்றிருக்கும்.

இத்தகைய முக்கியத்துவம் வாய்ந்த வெற்றிலை, பாக்கு, சுண்ணாம்பு ஆகியன வைக்கப் படும் தட்டங்கள் அனேக வீடுகளில் காணப் பட்டன. பொதுவாக அழகான சித்திர வேலைப்பாடுகளைக் கொண்டனவாக அவை அமைந்திருந்தன.

காலப் போக்கில் வெற்றிலைப் பாவனையாளர்கள் குறைந்தமை, தட்டங்களின் கனதியான தன்மை, அவற்றைச் சுத்தம் செய்வதில் ஏற்படும் சிரமம்,பாவனைக்கு இலகுவான வேறு மென் உலோகங்களின் வருகை போன்ற இன்னோரன்ன காரணங்களால் வெற்றிலைப் பாவனையும் வெற்றிலைத்தட்டத்தின் பாவனையும் வெகுவாகக் குறைந்து போய் விட்டது.

தூய்மைப்படுத்தல்
----------------

அவை எலுமிச்சம் புளி அல்லது பழப்புளியினால் தென்னந்தும்பு, சாம்பல், சவர்க்காரம், மற்றும் ரின்களில் அடைத்து விற்பனை செய்யப்படும் சலவைத் தூள்கள் எல்லாம் சேர்த்து மினுக்கிப் பாவிக்கப் பட்டன.

வெளி இணைப்புகள்
---------------

* புழக்கத்தில் இருந்து மறைந்து போன தமிழரின் பாரம்பரிய பாத்திரங்களும் பாவனைப் பொருட்களும் பரணிடப்பட்டது 2012-03-17 at the வந்தவழி இயந்திரம்
**அலங்கார பாம்பு** அல்லது **காமன் பிரைடல் பாம்பு**(Common Bridal Snake) (Dryocalamus nympha) (Blanford’s Bridal Snake)
இவ்வகை பாம்பு இனங்கள் இந்தியாவின் தென்பகுதியிலும், இலங்கையிலும் காணப்படும் அரியவகையான அலங்கார பாம்பாகும். இதன் தலைக்கு பின்புறன் மஞ்சள் நிறத்தில் கோடுகள் இருக்கும். இது பளபளப்பான கருப்பு நிறத்தில், வெள்ளைக்கோடுகள் உடம்பில் கொண்டுள்ளது. இதன் முதுகில் சாம்பல் வண்ணத்தில் சரியானமுறையில் அமையப்பெறாத கோடுகள் காணப்படுகிறது.
இப்பாம்பு வகையானது 1 அடி நீளம் வளரும். இது விசத்தன்மை இல்லாதது. மிகவும் குளிர் நிறைந்த மலைகளில் உயரமான பகுதியில் வாழும் உயிரினம் ஆகும். 1,500 அடிகள் உயரம் கொண்ட மலைபிரதேசங்களில் வாழும் தன்மைகொண்டது.
இந்த பாம்பின் தலை முட்டை வடிவத்தில் அமைந்திருக்கும்.

குணம்
-----

இயற்கையாகவே ஒரு பயந்த சுபாவம் கொண்ட, மிகவும் சுறுசுறுப்பாக செயல்படும் இந்த வகையான பாம்புகள் இரவில் மட்டுமே வெளியில் வரும். அதன் எதிரிகளை மிகவும் ஆக்ரோசமாக தாக்கும் குணம் கொண்டது. தனது இரையைத்தேடி மனிதர்கள் வாழும் பகுதிக்குள் கூட வரும் இயல்புடையது. மனிதர்கள் வாழும் வீடுகளில் உள்ள சுவர் இடுக்குகளில் தங்குவதால் அதன் முடிவை அதே தேடிக்கொள்கிறது.

உணவு பழக்கம்
------------

இவை சிறிய வகை பல்லிகள், பூச்சிகள், தவளைகளையும் உட்கொள்ளும் தன்மை கொண்டதாக உள்ளது. இவ்வகை பாம்புகள் முட்டை இடுவதாக கருதப்படிகிறது. இவ்வகைப்பாம்புகள் தனது வயிற்றுப்பகுதியை சாய்வாகச் கொண்டு ஊர்ந்து செல்லும் தன்மை கொண்டது.

மேற்கோள்
--------

1. ↑  "Common Bridle Snake". 1 May 2011.
2. ↑
3. ↑   தினமலர் பார்த்த நாள் 13.பிப்ரவரி 2014
4. ↑  stay for a snake in a refrigerator
5. ↑  "Common Bridal Snake - Indiansnakes.org". *www.indiansnakes.org*.

* Daudin, F. M. 1803 Histoire Naturelle Generale et Particuliere des Reptiles. Vol. 6. F. Dufart, Paris.
**ஆண்டனி வர்கீஸ் (Antony Varghese)** இவர் மலையாளத் திரைப்படங்களில் தோன்றும் ஒரு இந்திய திரைப்பட நடிகராவார். இவர் *அங்கமாலி டைரிஸ்* என்ற படத்தின் மூலம் 2017ஆம் ஆண்டில் அறிமுகமானார். இவர் பிரபலமாக **பெப்பே** என்று அழைக்கப்படுகிறார்.

தனிப்பட்ட வாழ்க்கை
------------------

ஆன்டணி வர்கீஸ் இந்தியாவின் கேரளாவின் கொச்சியின் அங்கமாலியில் வர்கீஸ் மற்றும் அல்போன்சா ஆகியோருக்குப் பிறந்தார்.

தொழில்
------

லிஜோ ஜோஸ் பெல்லிசேரி இயக்கிய *அங்கமாலி டைரி* என்ற மலையாளத் திரைப்படத்தில் வின்சென்ட் பெப்பே என்ற முக்கிய கதாபாத்திரத்தை சித்தரித்து 2017ஆம் ஆண்டில் அறிமுகமானார். இந்த திரைப்படம் ஒரு மிகப்பெரிய வெற்றியாக இருந்தது. இது இவருக்கு புகழ் பெற்றுத் தந்தது. இவர் இப்போது பெப்பே என்ற திரைப் பெயரால் நன்கு அறியப்படுகிறார். இந்த கதாபாத்திரம் இவருக்கு தென்னிந்திய பிலிம்பேர் விருதுகள் உட்பட பல விருதுகளை பெற்றுத் தந்தது. இவரது இரண்டாவது படம் அறிமுக இயக்குநர் டினு பப்பச்சன் இயக்கிய சுவதந்திரியம் அர்த்தராத்திரியில் என்பதாகும். இது கோட்டயம் சார்ந்த த்ரில்லர் படமாகும். லிஜோ ஜோஸுடனான தனது இரண்டாவது படமான ஜல்லிக்கெட்டு என்றப் படத்தில் ஒப்பந்தமானார்

குறிப்புகள்
-----------

1. ↑  "Antony Varghese of 'Angamaly Diaries' impressed its director through the role in a short film". *தி டைம்ஸ் ஆஃப் இந்தியா*. 2017-11-10 அன்று பார்க்கப்பட்டது.
2. ↑  Palliyangadi's own Pepe.

வெளி இணைப்புகள்
---------------

* ஐ.எம்.டி.பி இணையத்தளத்தில் ஆண்டனி வர்கீஸ்
* முகநூலில் Antony Varghese
**தேசிய நதிநீர் இணைப்புத் திட்டம்** (*Indian Rivers Inter-link*) என்பது இந்தியாவிற்குள் பாயும் ஆறுகளை இணைக்கும் ஓர் அரசுத் திட்டம் ஆகும். இதன் மூலம் வெள்ளக் காலங்களில் வீணாகக் கடலில் கலக்கும் உபரி நீரை நாட்டின் மற்ற வறண்ட பகுதிகளுக்குத் திருப்பிவிடும் திட்டமாகும்.

வரலாறு
------

இந்திய அரசின் தேசிய நீர்வள அமைச்சகத்தின் கீழ் செயல்படும் **தேசிய நீர்வள மேம்பாட்டு ஆணையம்** (அ) தேசிய நீர் மேம்பாட்டு முகவாண்மை (National Water Development Agency) இத்திட்டத்தைச் செயல்படுத்துவதற்கான சாத்தியக் கூறுகளை கடந்த 30 ஆண்டுகளுக்கும் மேலாக ஆராய்ந்து வருகிறது.

கடந்த 1972 ஆம் ஆண்டு மத்திய நீர்ப்பாசனத் துறை அமைச்சராக இருந்த டாக்டர். கே.எல்.ராவின் சீரிய ஆய்வின்பேரில் முதன் முதலாக கங்கை - காவிரி இணைப்புத் திட்டம் முன் வைக்கப்பட்டது.

கங்கை - காவிரி இணைப்புத் திட்டம்
--------------------------------

இத்திட்டத்தைச் செயல்படுத்துவதற்கான சாத்தியக் கூறுகள் இரண்டு பகுதிகளாகப் பிரிக்கப்பட்டுள்ளன.

இமாலய ஆறுகள் திட்டம்
இமயமலையிலிருந்து பாயும் ஆறுகளான கங்கை மற்றும் பிரம்மபுத்திரா ஆகியவற்றை இணைப்பது, கிழக்கு நோக்கிப் பாயும் கங்கை நதியை மகாநதி ஆறுடன் இணைப்பது.

தீபகற்ப ஆறுகள் திட்டம்
இந்திய தீபகற்பத்தின் வடக்கிலுள்ள மகாநதி மற்றும் கோதாவரி ஆறுகளை தெற்கிலுள்ள கிருஷ்ணா மற்றும் காவேரி ஆறுகளுடன் இணைப்பது.

மேற்கு நோக்கி பாயும் ஆறுகளை இணைத்து அரபிக் கடலில் கலக்கும் உபரி நீரை கிழக்குப் பகுதியில் உள்ள வறண்ட பகுதிகளுக்குத் திருப்பி விடுவது.

பயன்கள்
-------

விவசாயத்தை நம்பி உள்ள இந்திய நாட்டில் நீர்ப்பாசனத்திற்கு பெரும்பான்மையான விவசாயிகள் பருவ மழையையே நம்பியுள்ளனர். பருவமழை பொய்த்துப் போகும் காலங்களில் வறட்சி ஏற்பட்டு உணவு உற்பத்திப் பாதிக்கப்படுகிறது. அதே காலத்தில் மற்ற பகுதிகளில் அதிக அளவு மழை பொழிந்து ஆறுகளில் வெள்ளம் ஏற்பட்டு உபரி நீர் வீணாக கடலில் சென்று கலக்கின்றது. 

இப்படி வீணாகும் நீரை வறண்ட பகுதிகளுக்குத் திருப்பிவிடுவதன் மூலம் பொதுமக்களுக்குக் குடிநீர் வசதியும், விவசாயத்திற்கான பாசன வசதியும் பெறமுடியும். நீர்வழிப் போக்குவரத்து அதிகரிக்கும். மீன் பிடி தொழில் பெருகும்

திட்ட முன்னேற்றம்
-----------------

தேசிய அளவிலான நதிநீர் இணைப்புத் திட்டத்தில் இன்னும் எந்தவிதக் குறிப்பிடத்தக்க முன்னேற்றமும் எற்படவில்லை. ஆனால் மாநில அளவில் நதிகளை இணைப்பதற்கான முயற்சிகள் அந்தந்த மாநில அரசுகளினால் ஆரம்பிக்கப்பட்டுள்ளன. குஜராத் அரசு தனது மாநிலத்தில் பாயும் ஆறுகளை இணைக்கும் முயற்சியை ஆரம்பித்து அதில் வெற்றியும் பெற்றுக் கொண்டிருக்கிறது. தமிழ்நாடு அரசு தனது மாநிலத்தில் பாயும் ஆறுகளை இணைக்கும் திட்டத்தை செயல்படுத்த ஆரம்பித்துள்ளது.

தடைக் கற்கள்
------------

தேசிய நதிநீர் இணைப்புத் திட்டத்தைச் செயல்படுத்துவதில் உள்ள கால தாமதத்திற்காகச் சொல்லப்படும் காரணங்கள்:

* இதற்குத் தேவையான மிகப் பெரிய செலவுத் தொகை
* இமாலய நதிகளை இணைப்பதை ஆட்சேபிக்கும் அந்நதிகளினால் பயன்பெறும் அண்டை நாடுகள்
* சுற்றுச் சூழல் மற்றும் மக்களுக்கான பாதிப்பு
* மாநிலங்களுக்கு இடையேயான ஒருங்கிணைப்பு

இவற்றையும் பார்க்கவும்
----------------------

* மழைநீர் சேகரிப்பு
* தமிழக நதிநீர் இணைப்புத் திட்டம்

மேற்கோள்கள்
-----------

1. ↑  "NWDA - National Perspective Plan (NPP)" (in (ஆங்கில மொழியில்)).. பார்த்த நாள்: 15 அக்டோபர் 2009.

வெளி இணைப்பு
------------

* அனைத்து மாநிலங்களும் வளம் பெற தேசிய அதி திறன் நீர்வழிச்சாலை வேண்டும்
* தமிழக நதிகளை இணைத்தால் ஆண்டுக்கு ரூ.5,000 கோடி வருமானம்!
* நீர்வழி திட்டத்திற்கு முன்னுரிமை கொடுப்போம்!
* Dr. Abdul Kalam Article about Indian Rivers Inter-link
**காமதா இராச்சியம்** (**Kamata kingdom**) (pron: ˈkʌmətɑ), காமரூப பால வம்சத்தினரின் காமரூபப் பாலப் பேரரசின் ( 350–1140) வீழ்ச்சிக்குப் பின்னர் கிபி 13-ஆம் நூற்றாண்டில் எழுச்சியுற்ற இராச்சியமாகும்.

காமதா இராச்சியத்தின் இறுதி மன்னரை, தில்லி சுல்தானகத்தின் வங்காளப் பிரதேச ஆளுநர் அலாவுத்தீன் உசைன் ஷா, ஆட்சியிலிருந்து அகற்றினாலும், அவரால் காமரூபப் பேரரசில் தனது ஆட்சியை நிலைநிறுத்த இயலவில்லை. இதனால் 1586-இல் காமதாப் பேரரசை அகோம் வம்சத்தினர் கைப்பற்றி ஆண்டனர். சில நூற்றாண்டுகளுக்குப் பின்னர் காமதா இராச்சியத்தின் மேற்குப் பகுதியில் உள்ள கூச் பெகர் தலைநகராகக் கொண்டு 1586-இல் கூச் பெகர் இராச்சியம் நிறுவப்பட்டது. 

கென் வம்சத்தினர் கூச் பெகர் தலைநகராகக் கொண்டு கூச் பெகர் இராச்சியத்தை, இந்திய விடுதலை வரை ஆண்டனர். பின்னர் 1948-இல் தங்கள் இராச்சியத்தை இந்தியாவுடன் இணைத்தனர்.

இதனையும் காண்க
--------------

* கூச் பெகர் இராச்சியம்
* அகோம் பேரரசு
* காமரூப பேரரசு
* பாலப் பேரரசு
* சுதியா நாடு

அடிக்குறிப்புகள்
----------------

  

மேற்கோள்கள்
-----------

* Boruah, Nirode (2011). "Kamarupa to Kamata: The political Transition and the New Geopolitical Trends and Spaces". *Proceedings of the Indian History Congress* **72**:  78–86.
* Sarkar, J. N. (1992), "Chapter II The Turko-Afghan Invasions", in Barpujari, H. K. (ed.), *The Comprehensive History of Assam*, **2**, Guwahati: Assam Publication Board, pp. 35–48



1. ↑  "காமரூப பேரரசு was reorganized as a new state. 'Kamata' by name with Kamatapur as capital. The exact time when the change was made is uncertain. But possibly it had been made by Sandhya (c1250-1270) as a safeguard against mounting dangers from the east and the west. Its control on the eastern regions beyond the Manah (Manas river) was lax." (Sarkar 1992, pp. 40–41)
2. ↑
**சந்திரவாசி** (cendrawasih) என இந்தோனேசியாவிலும் பப்புவா நியூகினியிலும் அழைக்கப்படுகின்றனவும் **சொர்க்கப் பறவை** என்ற பொருளில் ஆங்கிலத்தில் (*birds-of-paradise*) அழைக்கப்படுவதனவுமான பறவையினங்கள் பசரீன்கள் வரிசையிலுள்ள "சந்திரவாசி" குடும்ப பறவையாகும். இவற்றின் பெரும்பான்மை நியூ கினி மற்றும் அதன் சூழலும், சிறிய அளவில் மலுக்கு தீவுகள் மற்றும் கிழக்கு ஆஸ்திரேலியா ஆகிய இடங்களில் காணப்படுகின்றன. இக்குடும்பத்தைச் சேர்ந்த 14 வகைகளில் நாற்பத்தியொரு இனங்கள் காணப்படுகின்றன. இப்பறவைகள் அவற்றின் பால் ஈருருமை இனத்தின் ஆண் பறவைகளின் இறகு அமைப்பு, மிகவும் நீண்ட மற்றும் அலகு, செட்டை, வால் அல்லது தலை ஆகிய இடங்களிலிருக்கும் விரிவான இறகுகள் அமைப்பு ஆகியவற்றால் சிறப்பாக அறியப்பட்டவை. இவற்றில் பல மழைக்காடுகளை வசிப்பிடமாகக் கொண்டவை. இவற்றின் எல்லா இனங்களும் பழங்களை உணவாகவும், சிறியளவானவை கணுக்காலிகளையும் உண்ணும். சந்திரவாசிகள் பல வகையான இனப்பெருக்க முறைகளாக ஒருதுணை மணம் முதல் போட்டி வகை பலதுணை மணம் வரை கொண்டுள்ளன.

உசாத்துணை
---------

1. ↑  Gill, F & D Donsker (Eds). 2012. IOC World Bird Names (v 3.2). Available at  [Accessed 13 Jan 2013].
**சந்திராவதி** (Chandrawati\_ (8 ஜனவரி 1928 - 15 நவம்பர் 2020) ஒரு இந்திய அரசியல்வாதி. அவர் அரியானா சட்டமன்றத்தின் முதல் பெண் உறுப்பினராகவும், அரியானாவிலிருந்து முதல் பெண் நாடாளுமன்ற உறுப்பினராகவும் இருந்தார். அவர் பிப்ரவரி 19, 1990 முதல் 1990 டிசம்பர் 18 வரை புதுச்சேரியின் லெப்டினன்ட் கவர்னராக இருந்தார். முன்னதாக, அவர் அரியானா அரசாங்கத்தில் அமைச்சராக இருந்தார் (1964-66 மற்றும் 1972-74). 1977 ஆம் ஆண்டில், பாதுகாப்பு மந்திரி பன்சிலாலை தோற்கடித்து, ஜனதா கட்சி வேட்பாளராக பிவானி தொகுதியின் நாடாளுமன்ற உறுப்பினராக 6 வது மக்களவைக்கு தேர்ந்தெடுக்கப்பட்டார். அவர் நவம்பர் 15, 2020 அன்று இறந்தார்.

ஆரம்ப கால வாழ்க்கை
------------------

கிழக்கு பஞ்சாபின் பிவானி மாவட்டத்தில் உள்ள தலாவாஸ் கிராமத்தில் 1928 இல் பிறந்தார். அவரது தந்தை ஹசரிலால் ஷியோரன் இந்திய ராணுவத்தில் பணியாற்றினார்.[]
[  ]

அரசியல் வாழ்க்கை
----------------

1964-66 மற்றும் 1972-74 காலங்களில் அவர் அரியானாவில் மாநில அமைச்சராகவும், 1977-79 ஜனதா கட்சியின் தலைவராகவும், 1982-85 எதிர்க்கட்சித் தலைவராகவும், பின்னர் அரியானாவில் மூத்த இந்திய தேசிய காங்கிரஸ் தலைவராகவும் இருந்தார்.[]
[  ]
அவர் பிப்ரவரி 19, 1990 முதல் 1990 டிசம்பர் 13 வரை புதுச்சேரியின் லெப்டினன்ட் கவர்னராக பணியாற்றினார்.

குறிப்புகள்
-----------

1. ↑  "PONDICHERRY LEGISLATIVE ASSEMBLY". National Informatics Centre. 22 December 2012 அன்று பார்க்கப்பட்டது.
2. ↑  "Worldwide Guide to Women in Leadership". guide2womenleaders. 22 December 2012 அன்று பார்க்கப்பட்டது.
3. ↑  "sixth Loksabha Members". National Informatics Center. 21 October 2013 அன்று மூலம் பரணிடப்பட்டது. 22 December 2012 அன்று பார்க்கப்பட்டது.
4. ↑  "Haryana*s first woman MP Chandrawati dies at 92"*. Outlook India. 15 November 2020. 15 November 2020 அன்று பார்க்கப்பட்டது.
5. ↑  "Haryana's first woman MP Chandrawati passes away". தி இந்து. 15 November 2020. 15 November 2020 அன்று பார்க்கப்பட்டது.
**கரந்தன்** என்கின்ற பெயர் இலங்கையில் உள்ள யாழ்ப்பாணப் பகுதியில் ஒன்றுக்கு மேற்பட்ட இடங்களுக்கு வழங்கி வரும் பெயர் ஆகும்.

அமைவிடம்
--------

இக்கிராமம் உரும்பிராய் நகரசபையினுள் தனது ஒரு பகுதியையும் நீர்வேலி கிராமசபையினுள் மறுபகுதியையும் கொண்டிருக்கின்றது. ஊரெழுவிலிருந்து கிழக்குப்பக்கமாக ஒரு மைல் தொலைவிலும் உரும்பிராயின் கிழக்குப் பகுதியிலும் போயிட்டி அச்செழுவின் தெற்குப்பகுதியிலும் நீர்வேலியின் மேற்குப்பகுதியிலும் இது அமைந்துள்ளது.

பாதைகள்
-------

ஊரெழுவில் இருந்து நீர்வேலி நோக்கிச் செல்லும் பிரதான பாதை இக்கிராமத்தை ஊடறுத்துச் செல்கின்றது. உரும்பிராயின் கிழக்குப்பகுதியிலிருந்து வரும் இரண்டு பாதைகள் இந்தப் பிரதான பாதையைச் சந்திக்கின்றன. காட்டு வைரவர் கோவில் என்றழைக்கப்படும் ஆலயத்தின் முன்னால் வரும் ஒரு பாதை இப்பிரதான பாதையின் மேற்குக் கரையிலும் மற்றைய பாதை இக்கிரமத்தின் நடுவிலும் சந்திக்கின்றது. நடுவில் சந்திக்கும் இப்பாதை தொடர்ந்து வடக்குப்புறமாகச் சென்று புன்னாலைக்கட்டுவன் - அச்செழு பிரதான பாதையைச் சந்திக்கின்றது.இதற்குச் சற்றுக் கிழக்கே இருந்து ஆரம்பிக்கும் பாதையும் அச்செழு அம்மன் ஆலயத்தின் முன்புறமாகச் சென்று புன்னாலைக்கட்டுவன் - அச்செழு பிரதான பாதையைச் சந்திக்கின்றது. நல்லூரில் இருந்து வடக்கு நோக்கிச் செல்லும் "இராச வீதி" எனப்படும் பாதையும் இக்கிராமத்தின் கிழக்கே அமைந்திருக்கின்றது என்பதும் குறிப்பிடத்தக்கது.

சனத்தொகை
--------

இங்கே சுமார் 500 குடும்பங்கள்வரை வாழ்கின்றனர். சுமார் 70 வீதமானோர் விவசாயம் செய்பவர்களாகவே இருக்கின்றார்கள் ஆனாலும் 95 வீதமானோர் கல்வியறிவு உடையவர்களாகவே விளங்குகின்றார்கள். இந்தக் கிராமத்திலிருந்து பல கல்விமான்களும் தியாகிகளும் உருவாகியுள்ளனர். 
ஆலயம்

இதன் தெற்குப்பகுதியில் அமைந்துள்ளது சிவபூதநாதர் தேவஸ்தானம். (பூதவராயர் கோவில் என்று முன்னர் இதனை அழைப்பர்.) இதனைச் சுற்றியுள்ளவர்களைக் காக்கும் தெய்வமாகவே அவர் விளங்குகிறார். ஆண்டுதோறும் ஆலயத்தில் திருவிழாக்களும் ஏனைய விழாக்களும் நடைபெறுகின்றன. தினமும் மூன்றுகாலப் பூஜையோடு அன்னதானங்களும் சிறுவர்களுக்கான நாவன்மை அறிவுப்போட்டிகளும் கலை நிகழ்வுகளும் நடைபெறுகின்றன. புனருத்தாரணம் செய்யப்பட்ட திருத்தலமும் அலங்காரத்தேரும் அருகேயுள்ள வீதியும் இவ்வாலயத்தின் எழிலுக்கு மெருகூட்டுவன. கணீர் என்று அதிகாலையில் ஒலிக்க ஆரம்பிக்கும் மணியோசை தவறாது மூன்று வேளையும் பூஜைக்கு முன்னர் சங்கீதமாக அனைவரது காதுகளிலும் ஒலிக்கும்.

நூல்நிலையம்
-----------

1971 ஆம் ஆண்டு ஆரம்பிக்கப்பட்ட "கரந்தன் கலைவாணி வாசகசாலை" இக்கிராமத்தின் மையப்பகுதியில் அமைந்திருக்கின்றது. திருவாளர் க.இராசையா அவர்களின் அன்பளிப்பான நிலத்தில் இவ்வாசகசாலை அமைந்து அனைவரதும் வாசிக்கும் பசியைத் தீர்க்கின்றது. இதற்கு மிக அருகிலே ஒரு இராணுவ முகாம் அமைந்துள்ள போதிலும் அனைவரும் இங்குவந்து பயனடையத் தவறுவதில்லை. இது இப்போது "கரந்தன் கலைவாணி சனசமூக நிலையம்" என அழைக்கப்படுகின்றது.

உசாத்துணைகள்
------------

கரந்தன் இணையம் பரணிடப்பட்டது 2008-04-21 at the வந்தவழி இயந்திரம்